
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
1.	υπενθυμίζει ότι η εφαρμογή του συμφώνου για τη μετανάστευση και το άσυλο (εφεξής: Σύμφωνο) αποτελεί ακρογωνιαίο λίθο για το νέο σύστημα διαχείρισης της μετανάστευσης και του ασύλου στην ΕΕ, το οποίο θα εφαρμοστεί στα μέσα του 2026 σε όλα τα κράτη μέλη· επισημαίνει ότι πρόκειται για την ύψιστη πολιτική προτεραιότητά του, δεδομένου ότι στόχος του είναι να εξασφαλίσει την εφαρμογή μιας αξιόπιστης πολιτικής της ΕΕ σε αυτόν τον τομέα και να ανταποκριθεί στις δεσμεύσεις που έχουν αναληφθεί έναντι των πολιτών· καλεί, για τον λόγο αυτό, την Επιτροπή να διασφαλίσει τη διαθεσιμότητα επαρκούς προσωπικού για την εφαρμογή του συμφώνου για τη μετανάστευση και το άσυλο, συμπεριλαμβανομένης της κατάλληλης στελέχωσης για τη στήριξη των κρατών μελών στην πορεία τους προς την εφαρμογή όλων των πτυχών του Συμφώνου· τονίζει ότι αυτό θα πρέπει να είναι το μόνο σημείο στο οποίο πρέπει να εστιάσει η Επιτροπή στον τομέα του ασύλου και της μετανάστευσης και των ανθρώπινων πόρων και ότι ο χρόνος εργασίας δεν θα πρέπει να σπαταλάται σε άστοχες αναθεωρήσεις του Συμφώνου, τόσο κοντά στην έναρξη εφαρμογής του· επισημαίνει τη σημασία της συνεπούς και αποτελεσματικής παρακολούθησης και επιβολής στον τομέα της διαχείρισης της μετανάστευσης και του ασύλου σε όλα τα κράτη μέλη· υπογραμμίζει ότι η εφαρμογή του Συμφώνου προσφέρει μια ευκαιρία για την ενίσχυση της συνεκτικής εφαρμογής του δικαίου της ΕΕ, συμπεριλαμβανομένων των υποχρεώσεων που αφορούν τα θεμελιώδη δικαιώματα· τονίζει ότι η επιτυχής εφαρμογή του Συμφώνου απαιτεί όχι μόνο τη μεταφορά στο εθνικό δίκαιο, αλλά και πρακτική συνεργασία με τα κράτη μέλη όσον αφορά τις επιστροφές, τη διαχείριση των συνόρων και τις συμφωνίες επανεισδοχής με τρίτες χώρες·
2.	υπενθυμίζει την προσήλωσή του στις αρχές της τεκμηριωμένης και διαφανούς χάραξης πολιτικής· εκφράζει, στο πλαίσιο αυτό, τη λύπη του για την απουσία εκτιμήσεων επιπτώσεων για διάφορες νομοθετικές προτάσεις που εισάγουν σημαντικές και συστημικές τροποποιήσεις στο νομικό πλαίσιο της ΕΕ για τη διαχείριση της μετανάστευσης και του ασύλου· σημειώνει ότι τα ενημερωτικά δελτία του EUAA που χρησίμευσαν ως βάση για την πρότασή της σχετικά με την κατάρτιση κοινού καταλόγου ασφαλών χωρών καταγωγής σε επίπεδο Ένωσης δεν δημοσιοποιήθηκαν·
3.	εκφράζει την ικανοποίησή του για το κοινό σχέδιο εφαρμογής του συμφώνου για τη μετανάστευση και το άσυλο, όπως υποβλήθηκε στις 12 Ιουνίου 2024· ταυτόχρονα, υπενθυμίζει στην Επιτροπή τον ρόλο του Κοινοβουλίου ως συννομοθέτη στη διαδικασία αυτή· καλεί επιπλέον την Επιτροπή να παράσχει στο Κοινοβούλιο πλήρη πρόσβαση στα εθνικά σχέδια εφαρμογής, στα εθνικά σχέδια έκτακτης ανάγκης και στις εθνικές στρατηγικές των κρατών μελών, προκειμένου να διασφαλιστεί η αποτελεσματική εποπτεία της διαδικασίας εφαρμογής, υπενθυμίζει περαιτέρω ότι, όταν η Επιτροπή συζητά για θέματα που σχετίζονται με την εφαρμογή του Συμφώνου με τα κράτη μέλη στο Συμβούλιο, θα πρέπει — σύμφωνα με την αρχή της καλόπιστης συνεργασίας — να κοινοποιεί τα σχετικά έγγραφα στο Κοινοβούλιο·
4.	μολονότι εκφράζει την ικανοποίησή του για την πρόοδο όσον αφορά την απορρόφηση των κονδυλίων του ΤΑΜΕ και του ΤΕΑ, εκφράζει την ανησυχία του για την έλλειψη λεπτομερών δημόσιων δεδομένων σχετικά με τις εθνικές δαπάνες και ζητεί τη δημιουργία μιας ενιαίας διαδικτυακής πύλης διαφάνειας σε επίπεδο ΕΕ για τα κονδύλια των εσωτερικών υποθέσεων· εκφράζει, ωστόσο, την ανησυχία του για το γεγονός ότι είναι δύσκολο να συγκεντρωθούν λεπτομερή και ολοκληρωμένα στοιχεία σχετικά με τις δαπάνες, ιδίως στο πλαίσιο της επιμερισμένης διαχείρισης από τα κράτη μέλη, γεγονός που εμποδίζει την ορθή εποπτεία από την αρμόδια για τον προϋπολογισμό αρχή· εκφράζει την ικανοποίησή του για την αύξηση που παρέχεται στον ετήσιο προϋπολογισμό για το έτος 2025 για τη διαχείριση των συνόρων και τη διασφάλιση επαρκούς χρηματοδότησης για την πλήρη εφαρμογή του Συμφώνου και ενθαρρύνει θερμά τη συνέχιση αυτής της προσέγγισης το επόμενο έτος·
5.	τονίζει την ανάγκη να διασφαλιστεί επαρκής και έγκαιρη ενωσιακή χρηματοδότηση για τα κράτη μέλη και τους οργανισμούς της Ένωσης, ώστε να διευκολυνθεί η ομαλή εφαρμογή του δικαίου της Ένωσης στους τομείς του ασύλου και της μετανάστευσης· καλεί την Επιτροπή να παρακολουθεί και να συμβάλλει στην έγκαιρη πρόοδο των διοικητικών, επιχειρησιακών και νομικών μέτρων που απαιτούνται από τα κράτη μέλη και τους οργανισμούς της Ένωσης για την πλήρη εφαρμογή του Συμφώνου έως το καλοκαίρι του 2026·
6.	σημειώνει ότι ο αριθμός των παράτυπων αφίξεων μεταναστών στην Ένωση μειώθηκε το 2024 σε σύγκριση με τα προηγούμενα έτη· αναγνωρίζει τις προσπάθειες που καταβάλλει επί του παρόντος η Επιτροπή για να συνεργαστεί με τρίτες χώρες που γειτονεύουν με την Ένωση με σκοπό την αντιμετώπιση της παράνομης μετανάστευσης στην πηγή και την επιτυχή ένταξη των νομίμως διαμενόντων υπηκόων τρίτων χωρών· υπογραμμίζει την ανάγκη για προσεκτική εποπτεία και δέουσα επιμέλεια κατά την κατανομή των κονδυλίων σε εταίρους που συμμετέχουν στη διαχείριση της μετανάστευσης εκτός της ΕΕ, προκειμένου να διασφαλιστεί η ευθυγράμμιση με τα πρότυπα της ΕΕ, μεταξύ άλλων όσον αφορά τα θεμελιώδη δικαιώματα· παροτρύνει την Επιτροπή να ενισχύσει τη διαφάνεια και τη λογοδοσία στο πλαίσιο του προγραμματισμού και της εκτέλεσης των κονδυλίων της Ένωσης για τις εσωτερικές υποθέσεις σε τρίτες χώρες· ζητεί να θεσπιστεί ένας διαφανής και ανεξάρτητος μηχανισμός παρακολούθησης των ανθρωπίνων δικαιωμάτων σε σχέση με τα κονδύλια της ΕΕ για τις εσωτερικές υποθέσεις σε τρίτες χώρες· χαιρετίζει την προσπάθεια της Επιτροπής να ενισχύσει την αλληλεγγύη και τον επιμερισμό των ευθυνών μεταξύ των κρατών μελών, ιδίως έναντι εκείνων που επηρεάζονται περισσότερο από προκλήσεις σχετιζόμενες με τη μετανάστευση και το άσυλο· επαναλαμβάνει την έκκλησή του προς την Επιτροπή να στηρίξει τους οργανισμούς της Ένωσης και τα κράτη μέλη κατά τον συντονισμό αποτελεσματικών επιχειρήσεων έρευνας και διάσωσης στη Μεσόγειο, διασφαλίζοντας ότι οι ενέργειες αυτές θα εκτελούνται σύμφωνα με το διεθνές και το ενωσιακό δίκαιο·
7.	εκφράζει την ικανοποίησή του για το γεγονός ότι η Επιτροπή παρακολουθεί διαρκώς τα κριτήρια αναφοράς για το κράτος δικαίου μέσω της εργαλειοθήκης για το κράτος δικαίου, συμπεριλαμβανομένης της ετήσιας έκθεσης για το κράτος δικαίου, τα κεφάλαια της οποίας περιγράφουν λεπτομερώς μεμονωμένα και συστημικά ζητήματα που αφορούν το κράτος δικαίου στα διάφορα κράτη μέλη και επιτρέπουν ολοκληρωμένη ανάλυση της κατάστασης και της εξέλιξής της σε κάθε κράτος μέλος και η οποία το 2024 περιλάμβανε για πρώτη φορά τέσσερις χώρες της διεύρυνσης· εξακολουθεί να ανησυχεί για το γεγονός ότι η ετήσια έκθεση για το κράτος δικαίου, υιοθετώντας υπερβολικά διπλωματικό ύφος και μην κάνοντας σαφή διάκριση μεταξύ μεμονωμένων και συστημικών προβλημάτων, ενέχει τον κίνδυνο να υποβαθμιστούν ορισμένες από τις σοβαρότερες παραβιάσεις του κράτους δικαίου· παροτρύνει την Επιτροπή να εργαστεί για την πλήρη υλοποίηση των συστάσεων του Κοινοβουλίου σχετικά με τη δημιουργία ενός μηχανισμού της ΕΕ για τη δημοκρατία, το κράτος δικαίου και τα θεμελιώδη δικαιώματα, όπως περιγράφεται στο ψήφισμά του της 25ης Οκτωβρίου 2016 [[footnoteRef:1]], και να διασφαλίσει ότι οι αξιολογήσεις των δεικτών αναφοράς για το κράτος δικαίου θα καταστούν ακριβέστερες και πιο ποιοτικές, με βάση όχι μόνο τις νομοθετικές τροποποιήσεις αλλά και συγκεκριμένα και ανεξάρτητα στοιχεία σχετικά με την πρακτική εφαρμογή τους· τονίζει ότι, ενώ η εργαλειοθήκη που έχει στη διάθεσή της η Ένωση έχει επεκταθεί σημαντικά, η αποτελεσματικότητά της εξαρτάται από τη συνεκτική και συνεπή εφαρμογή της σε όλα τα θεσμικά όργανα της ΕΕ· ζητεί να δοθεί μεγαλύτερη έμφαση στην εφαρμογή των ειδικών ανά χώρα συστάσεων, με χρονοδιαγράμματα και μετρήσιμους δείκτες αναφοράς· καλεί την Επιτροπή να αναλύσει λεπτομερώς τις πιθανές συνέπειες σε περίπτωση μη συμμόρφωσης, μεταξύ άλλων παραπέμποντας σε συγκεκριμένα μέσα, συμπεριλαμβανομένων των δημοσιονομικών εργαλείων και των προϋποθέσεων χρηματοδότησης· επαναλαμβάνει τη θέση του ότι η έκθεση θα πρέπει να καλύπτει το πλήρες πεδίο των αξιών του άρθρου 2 ΣΕΕ, καθώς δεν μπορούν να εξεταστούν μεμονωμένα· τονίζει την ανάγκη θέσπισης Ευρωπαϊκού Εξαμήνου για το κράτος δικαίου, με σαφή δομή που θα περιλαμβάνει καθορισμένα ορόσημα και ενεργές συνεισφορές από όλα τα θεσμικά όργανα της ΕΕ· υπογραμμίζει ότι ο ετήσιος αυτός κύκλος πρέπει να βασίζεται σε αξιόπιστους και αντικειμενικούς δείκτες και να καθιστά σαφές ότι οι παραβιάσεις του κράτους δικαίου δεν είναι ποτέ ασήμαντες, και ότι οποιεσδήποτε αποτυχίες θα πρέπει να οδηγούν στη λήψη μέτρων, ανάλογων με εκείνα που εφαρμόζονται στο πλαίσιο του μηχανισμού του Ευρωπαϊκού Εξαμήνου· [1:  Ψήφισμα του Ευρωπαϊκού Κοινοβουλίου της 25ης Οκτωβρίου 2018 που περιέχει συστάσεις προς την Επιτροπή σχετικά με τη θέσπιση μηχανισμού της ΕΕ για τη δημοκρατία, το κράτος δικαίου και τα θεμελιώδη δικαιώματα (2015/2254(INL)) (ΕΕ C 215 της 19.6.2018, σ. 162).] 

8.	εκφράζει τη λύπη του για την απόφαση της Επιτροπής που καταλήγει στο συμπέρασμα ότι, στην Ουγγαρία, ο οριζόντιος αναγκαίος πρόσφορος όρος του Χάρτη είχε εκπληρωθεί όσον αφορά την ανεξαρτησία της δικαιοσύνης, απόφαση που επέτρεψε στις ουγγρικές αρχές να αρχίσουν να ζητούν επιστροφές ύψους έως και 10,2 δισεκατομμυρίων EUR περίπου από κονδύλια της Ένωσης· επαναλαμβάνει ότι η απόφαση της Επιτροπής είναι παράνομη, όπως υποστηρίζεται στην εκκρεμή προσφυγή του Κοινοβουλίου κατά της Επιτροπής στην υπόθεση C-225/24· καλεί την Επιτροπή να τηρεί αυστηρά την αρχή της αιρεσιμότητας και να διασφαλίσει ότι δεν θα αποδεσμεύονται κονδύλια της Ένωσης όταν παρατηρούνται διαρκείς συστημικές παραβιάσεις της ανεξαρτησίας της δικαιοσύνης ή του κράτους δικαίου·
9.	εκφράζει την ανησυχία του για τις καθυστερήσεις που παρατηρούνται στις διαδικασίες της Επιτροπής για τη χορήγηση πρόσβασης σε έγγραφα· υπενθυμίζει στην Επιτροπή να αντιμετωπίσει άμεσα αυτές τις ελλείψεις, σύμφωνα με τις συστάσεις του Κοινοβουλίου που διατυπώθηκαν στο ψήφισμά του της 13ης Ιουλίου 2023[footnoteRef:2]· [2: Ψήφισμα του Ευρωπαϊκού Κοινοβουλίου της 13ης Ιουλίου 2023 σχετικά με την πρόσβαση του κοινού στα έγγραφα — ετήσια έκθεση για τα έτη 2019-2021 (2022/2015 (INI)) (ΕΕ C..., 17.7.2024) https://www.europarl.europa.eu/doceo/document/TA-9-2023-0295_EL.html] 

10.	εκφράζει βαθιά ανησυχία για το γεγονός ότι η Επιτροπή δεν έχει ακόμα παρουσιάσει μέτρα επιβολής ούτε έχει δώσει συνέχεια με νομοθετικές πρωτοβουλίες στις συστάσεις του Κοινοβουλίου σχετικά με τη χρήση του Pegasus και ισοδύναμου κατασκοπευτικού λογισμικού· υπενθυμίζει στην Επιτροπή να σεβαστεί την αρχή της καλόπιστης συνεργασίας μεταξύ των θεσμικών οργάνων της Ένωσης και να συμμορφωθεί με τις υποχρεώσεις που ορίζονται στη συμφωνία-πλαίσιο και στη διοργανική συμφωνία για τη βελτίωση του νομοθετικού έργου, και να υποβάλει, χωρίς αδικαιολόγητη καθυστέρηση, σχέδιο δράσης για την πρόληψη της κατάχρησης κατασκοπευτικού λογισμικού στην Ένωση, αξιοποιώντας πλήρως όλα τα διαθέσιμα νομοθετικά και μη νομοθετικά μέσα που προβλέπονται από τις Συνθήκες.

Ο ανωτέρω κατάλογος συντάσσεται υπό την αποκλειστική ευθύνη της συντάκτριας γνωμοδότησης.
Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, η συντάκτρια γνωμοδότησης δηλώνει ότι υπέβαλε στα ενδιαφερόμενα φυσικά πρόσωπα τη Δήλωση περί ιδιωτικότητας αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των δεδομένων προσωπικού χαρακτήρα τους και τα δικαιώματα που συνδέονται με αυτή την επεξεργασία.

